..และแล้วก็ได้มาเยือนเมือง  Strasbourg  ซึ่งเป็นเมืองเอกของแคว้น Alsace ทางตะวันออกเฉียงเหนือของฝรั่งเศสค่ะ ร้าน  Au Vieux Strasbourg  นี้อยู่บนถนน Rue du Maroquin เยื้องจากจตุรัสด้านหน้า Notre Dame of Strasbourg Cathedral ไปนิดเดียวเท่านั้นค่ะ  ถ้าชมด้านในมหาวิหารเสร็จแล้วออกมาเดินถ่ายรูปรอบๆก็จะเจอร้านนี้ได้อย่างไม่ยากเย็น  ลักษณะของร้านเป็นอาคารแบบ half-timbered house ซึ่งเป็นแบบที่เห็นได้ทั่วไปในแคว้น Alsace นี้ น่ารักเชียวค่ะ  ลักษณะของร้านแบ่งเป็น 3 ชั้น ตามผนังข้างบันไดและผนังห้องก็จะประดับประดาไปด้วยรูปภาพและของตกแต่งดู cozy น่านั่งมากมาย  วันที่ไปนั่นเห็นคนเต็มแน่นร้านทีเดียว เลยได้ปีนบันไดไปนั่งบนชั้นสองค่ะ

● Escargots (15 ยูโร) – อันที่จริงแล้วแคว้นนี้อยู่ใกล้เยอรมัน  อาหารก็เลยผสมผสานระหว่างฝรั่งเศสกับเยอรมัน  แต่วันนั้นอยากลองอาหารฝรั่งเศสเลยสั่งเจ้าหอยทากอบเนยนี้ดูค่ะ  ราคานี้ได้ escargots 12 ชิ้น ใส่มาในจานหลุมละม้ายคล้ายเตาขนมครก  ในแต่ละหลุมมีเจ้าหอยทากนี้ 1 ตัวแช่มาในเนยกระเทียมละลายร้อนๆหอมกรุ่น  ตัวหอยนุ่มเหนียวกำลังพอดี ทานกับขนมปังที่เค้าให้มาในตะกร้า โดยรวมแล้วก็อร่อยดีค่ะ จะมีตินิดเดียวก็คือปรุงรสมาจืดไปนิดส์น่ะ

● Onion soup (16 ยูโร) – เป็นซุปที่คนรักชีสต้องปลื้ม  เพราะใส่ชีสจัดหนักมาเต็มถ้วย  ยกมาเสิร์ฟร้อนๆพอตักซุปขึ้นมาปุ๊บก็เห็นชีสยืดดด..จากช้อนเป็นสายทีเดียว  อันที่จริงเจ้าซุปหัวหอมนี่เค้าว่าถ้าคนทำเก่งจริงๆชีสมันจะละลายเข้ากับเนื้อซุปทำให้ตักแล้วเหลวเป็นสายยืดๆหยั่งงี้ไปจนหมดชามค่ะ แต่ของที่นี่พอใกล้ๆหมดแอบเห็นชีสบางส่วนจับตัวเป็นก้อนๆล่ะ  ถ้าไม่คิดไรมากก็เคี้ยวมันส์ดีนะคะ... 555

อันที่จริงเราว่าร้านนี้บรรยากาศก็ดี  อาหารก็ถือว่าใช้ได้โอเคเลยนะ  แต่ความที่ค่าครองชีพเมืองนี้มันสูง แถมทำเลก็แสนจะ touristy ราคามันก็เลยโหดเอาเรื่องค่ะ (แต่ร้านอื่นๆในเมืองนี้ราคาก็ไม่ได้เป็นมิตรไปกว่ากันเลยนะคะ) โค้กขวดเล็กกว่าบ้านเราครึ่งนึงนี่ราคา 3.60 ยูโรเข้าไปแล้ว (150 บาทโดยประมาณ) ..เอิ๊บบบ... แต่แปลกที่เบียร์เค้าราคาถูกกว่าโค้กล่ะ (3.20 ยูโร) ถ้าใครเป็นคอไวน์ หรือแค่อยากจิบกาแฟชิลล์ๆ ที่นี่ก็มีให้ค่ะ คือเป็นตั้งแต่ café, bierstub และ winstub ในร้านเดียวกัน สะดวกค่ะ   ถ้าใครมาเที่ยวเมืองนี้ก็ลองแวะทานที่นี่ได้น้า 